अर्जुनको कीर्तिमानी ब्याटिङमा नेपाल सेमिफाइनलमा
अर्जुन कुमालले कीर्तिमानी शतक बनाएपछि नेपाल एसीसी यु १९ प्रिमियर कप क्रिकेटको सेमिफाइनलमा पुगेको छ । नेपालले बिहीबार समूहचरणको आफ्नो अन्तिम खेलमा साउदी अरेबियालाई ३ सय १ रनले पराजित गर्‍यो ।
काठमाडौँ — अर्जुन कुमालले कीर्तिमानी शतक बनाएपछि नेपाल एसीसी यु १९ प्रिमियर कप क्रिकेटको सेमिफाइनलमा पुगेको छ । नेपालले बिहीबार समूहचरणको आफ्नो अन्तिम खेलमा साउदी अरेबियालाई ३ सय १ रनले पराजित गर्‍यो ।तस्बिर : क्याननेपाल समूह ‘ए’ को विजेता बन्दै सेमिफाइनल पुगेको हो । नेपालले यसअघिका दुई खेलमा बहराइन र इरानलाई पराजित गरेको थियो । नेपालले समूह ‘डी’ को विजेतासँग निर्णायक खेल खेल्ने छ । समूह ‘डी’ मा शुक्रबार हङकङ र जापान तथा मलेसिया र इन्डोनेसिया निर्णायक खेल खेल्दै छन् ।मलेसियामा भइरहेको प्रतियोगितामा टस हारेको नेपालले निर्धारित ५० ओभर खेल्दै ८ विकेट गुमाई ३ सय ४७ रन बनायो । जवाफमा आएको साउदी अरेबिया १९.१ ओभरमा ४६ रनमा अलआउट भयो । सर्वानन मुदालिएरले ११ रन बनाउनु बाहेक अन्यले दोहोरो स्कोर बनाउन सकेनन् । अन्तिम ब्याटर घायोर अहमदले अविजित ९ रन बनाए ।दीपेश कँडेलले नेपालबाट पुनः ६ विकेट लिए । अघिल्लो खेलमा बहराइनविरुद्ध पनि ६ विकेट लएका उनले ९.१ ओभरमा १८ रनमात्र खर्चेका थिए । आकाश चन्दले २ र सुवास भण्डारीले १ विकेट लिए ।बांगीस्थित वाइएसडी युकेएम ओभलमा अर्जुनको १ सय ४२ रनमा नेपालले विशाल योगफल बनाएको हो । अन्तर्राष्ट्रिय क्रिकेटको कुनै पनि संरचनामा नेपाली ब्याटरको यो व्यक्तिगत उच्च स्कोर हो । यु १९ को अन्तर्राष्ट्रिय क्रिकेटमा अर्जुनको यो दोस्रो शतक हो । फागुनमा उनले कुवेतविरुद्ध आईसीसी यू १९ विश्वकप छनोटको एसिया क्षेत्रमा १ सय ८ रन बनाएका थिए ।कुशल मल्लले अघिल्लो महिना मंगोलियाविरुद्ध एसियाली खेलकुदमा ट्वान्टी २० अन्तर्राष्ट्रियमा बनाएको १ सय ३७ रन कुनै पनि संरचनामा नेपाली खेलाडीको यसअघिको उच्च स्कोर थियो । अर्जुनले कुशलको स्कोरलाई पनि उछिनेका हुन् । देवपछि यु १९ अन्तर्राष्ट्रियमा दुई शतक बनाउने कीर्तिमान पनि अर्जुनले बराबरी गरेका हुन् ।ओपनर दीपक बोहरा २९ रनमा आउट भएपछि अर्जुनले आकाश त्रिपाठीसँग दोस्रो विकेटमा १ सय ८९ रनको साझेदारी गरेका थिए । अर्जुनले १ सय ११ बलको इनिङ्समा कुल १७ चौका र २ छक्का प्रहार गरे । आकाशले ९८ बलमा ८९ रन बनाए । उनले ६ चौका र २ छक्का प्रहार गरे । कप्तान देव खनाल दुई बल खेली शून्यमा आउट भए ।दीपक डुम्रे १४, मिलन बोहरा ९ र दीपेश कँडेल १४ रनमा आउट भए । साउदी अरेबियाका अहमद राजा र घायेर अहमदले २/२ विकेट लिए । 